ГРАЖДАНСКИ СЪВЕТ 
КЪМ ВИСШИЯ СЪДЕБЕН СЪВЕТ

ПРОТОКОЛ № 37
от заседание на Гражданския съвет към ВСС,
проведено на 24.03.2017 г.

Днес, 24 март 2017 г., петък, от 09:30 ч. в Пресцентъра на ВСС в сградата на Висшия съдебен съвет – гр. София, ул. „Екзарх Йосиф” № 12, се проведе заседание на Гражданския съвет към ВСС, на което присъстват: 
От страна на неправителствените и професионалните организации: 
Г-жа Мария Карагьозова – съпредседател на Гражданския съвет от НПО (председател на Асоциация „Форум”);
Г-жа Татяна Лисичкова – член на Асоциация „Форум”;
Г-жа Весела Павлова – член на Асоциация на българските административни съдии;
Г-н Иван Делчев – представител на Асоциация на прокурорите в България; 
Г-жа Десислава Михайлова – председател на Българска асоциация на съдиите по вписванията;
Г-жа Галина Странджева - Златева –секретар на Българска асоциация на съдиите по вписванията;
Г-н Иван Георгиев – правен експерт на Институт за пазарна икономика;
Г-жа Надежда Стоянова – Камара на следователите в България, член на колегия СО – СГП;
Г-н Иван Делчев – представител на Камара на следователите в България;
Г-жа Светла Дерменджиева – председател на УС на Камара на независимите оценители в България;
Г-жа Евелина Аврамова – представляващ Национално сдружение на съдебните служители;
Г-н Любомир Герджиков – представляващ Сдружение „СЕФИТА“.
От страна на Висшия съдебен съвет:
Г-жа Магдалена Лазарова – съпредседател на Гражданския съвет от страна на ВСС. 
Гости на заседанието:
Г-жа Мария Павлова – министър на правосъдието в Служебното правителство;
Г-жа Маргарита Радкова – директор на Дирекция „Бюджет и финанси“ при АВСС;
Г-жа Ирина Иванова – отдел „Бюджет и финанси“ при АВСС.

Заседанието протече при следния дневен ред: 

1. Изпълнение на ангажиментите на Гражданския съвет към ВСС по Мярка 6.4.2. по Специфична цел 4 от Пътната карта за изпълнение на Актуализираната стратегия за продължаване на реформата в съдебната система, съгласно Акт № 56/08.07.2016 г. на ГС към ВСС;
2. Обсъждане необходимостта от разработване от държавните органи, включително Министерството на правосъдието и Висшия съдебен съвет, на комплексни мерки - организационни и нормативни, за увеличаване на правната сигурност в правния обмен с недвижими имоти;
3. Приемане на Годишен план за дейността на Гражданския съвет към ВСС през 2017 г.;
	4. Обсъждане проект на Процедура за участие на членове на Гражданския съвет към ВСС в заседанията на Пленума и колегиите на ВСС и комисиите към тях, приет с решение на Пленума на ВСС по протокол № 9/09.03.2017 г., т. 25.2;
	5. Определяне на представител на Гражданския съвет към ВСС за участие в работна група за определяне условията на обществена поръчка за застраховка „Злополука“ на магистрати и съдебни служители, сформирана съгласно решение на Пленума на ВСС по протокол № 9/09.03.2017 г., т. 24.3;
6. Организационни въпроси.

ПРЕДС. МАРИЯ КАРАГЬОЗОВА: Добро утро на всички. Приветствам с добре дошла г-жа Мария Павлова, която ще вземе отношение по т. 1 и т. 2 от дневния ред. Г-жо Павлова, за нас това е голямо уважение от Ваша страна.
МАРИЯ ПАВЛОВА: Благодаря за поканата. 
ПРЕДС. МАРИЯ КАРАГЬОЗОВА: Уважаеми колеги, откривам днешното заседание.
Започваме с т. 1 от дневния ред. С хронологията ще ни запознаят г-жа Лазарова и г-н Герджиков.
ПРЕДС. МАГДАЛЕНА ЛАЗАРОВА: Благодаря. Добро утро,                   г-жо Павлова. Добро утро, уважаеми колеги. Г-н Герджиков, искате ли да вземете отношение по точката.
ЛЮБОМИР ГЕРДЖИКОВ: Благодаря. Ще предоставя първо на съпредседателите тази възможност.
ПРЕДС МАРИЯ КАРАГЬОЗОВА: Виждам, че г-жа Павлова има пред себе си становището на Сдружение „СЕФИТА“ и мисля, че всички предварително знаят за какво става въпрос.
ПРЕДС. МАГДАЛЕНА ЛАЗАРОВА: Предполагам, г-жо Павлова, че и Вие сте проследила хронологията на събитията. Към настоящият момент няма развитие по въпроса и Гражданският съвет е в едно притеснително положение, че няма да могат да изпълнят ангажиментите си по Мярка 6.4.2. с оглед на това, че не им се осигурява бюджет. 
Имахме кореспонденция във връзка с решение на Пленума на ВСС по повод искане за среща между Министерство на правосъдието, представители на ГС към ВСС и Комисия „Бюджет и финанси“, но тя не се състоя поради неявяване на представители от Министерство на правосъдието. След това има крайно решение на КБФ, с което се решава, че проблемът ще бъде обсъден с титуляр – министър, независимо кога той ще бъде назначен. Тъй като тази сага продължава прекалено дълго, решихме да Ви поканим, за да разберем какво е мнението на Министерството, понеже става въпрос за ежегодни доклади. Вече сме в края на м. Март и може би е време да започне да се изготвя този доклад, който е за 2016 г. Г-н Геджиков ще ме подкрепи, моля, заповядайте и Вие да изложите въпросите по темата.
ЛЮБОМИР ГЕРДЖИКОВ: Благодаря. Ще засегна по-широко този проблем по повод на Пътната карта, която беше приета за Актуализираната стратегия. Знаете, че скоро имаше и среща във връзка с отчета на Министерството за това какво е изпълнило по Пътната карта. Доста представители на институции бяха на тази среща и се изказаха предимно положително за напредъка в областта на съдебната реформа.
Ще представа накратко нашето мнение, че все още – ние не го споделихме на срещата, защото имаше много журналисти, но по наше впечатление нещата никак не вървят добре. Това искам да споделя и с ГС към ВСС. Причината не е в това, че няма изпълнение по отделните точки. Действително се работи и може да се каже, че има нещо направено, но като цяло – това и друг сме го казвали, като съдебна система, за да има осезателно подобрение би следвало във всеки неин елемент да се извършват работи така, че да може цялата система да се подобри, което да го почувства и обществото.
В момента, и както обикновено става от наблюденията ни до сега, всички усилия и голяма част от усилията са насочени по посока на подобряване дейността на магистратите – съдии, следователи и прокурори, и в много по-малка степен на останалите елементи от съдебната система. 
В частност ще отворя една скоба – отделих време във връзка с написаното от БАСВ, за което благодаря за изчерпателното изложение, но там нещата също изглеждат толкова застояли от началното си недобро състояние, че би трябвало да е притеснително за всички нас. Казвам всичко това не целенасочено да отправяме само критики без да даваме ползотворни решения, а защото по мнение на Сдружение „СЕФИТА“ трябва най-после да се отдели време, да се преценят понятията - като говорим за съдебна система, не само ние, а и от наблюдаващите от Европейския съюз по същият начин се говори за съдебна система, да си дадем ясна представа в тази съдебна система какво влиза, в какви функционални структурни връзки е. Този въпрос много пъти, включително и писмено сме го поставяли, някой да каже като говорим за съдебна система, какво има предвид. Включително напоследък по Оперативна програма „Добро управление“ и те също казват, че подкрепят действия по посока на съдебната система и те не знаят какво включват в това понятие.
Крайно време е да започнем този разговор и да го уточним. Като ще говорим за съдебна система, кои лица имаме предвид и като говорим за правосъдие още кои трябва да добавим към тях.
Относно Мярка 6.4.2., която е проблемната по точките от дневния ни ред, тя касае действие на ГС към ВСС по отношение прозрачността и изпълнение на Пътната карта. Знаете какво беше направено, няколко пъти разгледахме въпроса.
МАРИЯ ПАВЛОВА: Това, което казвате, е много хубаво. Вие знаете, че аз съм за малко в Министерството. Затова Ви питам конкретно – какво мога да направя, какво искате от мен като знаете, че имам още един месец максимум. На мен ми подадоха от Министерството – изключваме всичко това, което го говорим, но може да се постигне съгласие в работната група по Закона за вещите лица. Какъв е проблемът и там – кой не може да постигне съгласие и на каква тема е това несъгласие. Защото ми подават, че работата по този законопроект въобще спира. 
ЛЮБОМИР ГЕРДЖИКОВ: Съвсем правилно спира работата, ако ми разрешат председателстващите да продължа.
Конкретно по повод на съдебните експертизи – знаят повечето от присъстващите, може много дълго да си говорим. Проблемът, и преди време беше го написала предхождаща министър на правосъдието, проблемът е в това, че поредната работна група се разпада по причини, че няма концептуално виждане за мястото на експертизата в съдебната система.
МАРИЯ ПАВЛОВА: На тази работна група ли е?
	ЛЮБОМИР ГЕРДЖИКОВ: Не, на предходни две работни групи при      г-жа Диана Ковачева. От нея имаме официално писмо, групата се събра, разгледа проблемите и установи – не знаем как да се отнесе към съдебната експертиза, заради това решението и обсъжданията непрекъснато зациклят.
Проблемът е в това да се определи характера на съдебната експертиза, какъв вид дейност е - дали е доставка на услуга или представлява изпълнение на работата по задължение. Имаме в съдебни решения разминаване по този въпрос. И още много други има такива т. е. там трябва да се започне от начало – от концепцията. 
Но по-големият проблем на нас ни е това, че винаги всяка работна група, която се назначава с добро намерение, започва от самото начало. Ние сме присъствали до момента поне на 6 - 7 работни групи. Първата ни молба към Вас е ако може в Министерството да се съберат материалите от тези работни групи. Ние имаме част от материалите, имаме заповеди, имаме част от протоколите на работните групи, тъй като на тези работни групи всяка от тях е стигала до някакво положение. Представени са нормативни регулации и на други европейски държави, имаме обсъждания, включително и Съюза на юристите в България проведе една много широка Кръгла маса по въпроса. Така, че конкретно, с което може да помогнете, веднъж е това. 
Второ – знаете в Пътната карта в частта за наказателното производство има предвидена дейност, която трябва да се финансира от Оперативна програма „Добро управление“, по която бенефициент следва да е Министерството, а партньор трябва да е ВСС. Конкретно за това сме написали и отправили молба към Вас – има ли, няма ли сключен договор. Ако да – на каква тематика, защото имахме някои тревожни сигнали от преди това – от    г-жа Русева, че се подготвя да се финансира Електронен регистър на вещите лица.
Но повечето, които сме тук и сме го обсъждали, знаем, че вече има финансиран по програма такъв електронен регистър, изготвен е, не се ползва и въпреки това се плаща за него, защото – както знаем, проектът трябва да е устойчив.
Затова като се правят такива действия, ние сме готови да съдействаме по всяко време. Хубаво е да се определи такава тема за финансиране, която би подпомогнала процеса на регулиране на дейността по съдебните експертизи.
Това са ни двете молби. Благодаря.
МАРИЯ ПАВЛОВА: Благодаря. Направо Ви казвам – с ОБДУ в момента имаме проблем. Този проблем стои пред всички министерства във връзка с плащането, финансирането и т. н. Това е по повод небезизвестното ПМС № 189. 
В момента сме дали допълнителни становища с искане да се тълкува от Министерството, занимаващо се с еврофинансирането, как точно ще се плаща. Никой не иска да участва в проекти в момента поради това, че няма плащане от страна на ОПДУ. Такива правила са вкарали с ПМС № 189 така, че ние не можем да осигурим плащане по проектите.
ЛЮБОМИР ГЕРДЖИКОВ: Независимо от това, ако все пак се изясни въпросът, молбата ми е.
	МАРИЯ ПАВЛОВА: Да, след като се изясни. Ние не можем да правим каквито и да било проекти преди са осигурим финансиране, защото в един момент проектът ще стигне до там, че да започне да се плаща, а ние нямаме пари, с които да плащаме.
Първо трябва да решим проблемът с ПМС № 189. От страна на              г-жа Крумова – съответния ресорен министър, има разбиране какъв е проблема. Да се надяваме, че освен разбиране, ще имаме и нещо в действителност.
ЛЮБОМИР ГЕРДЖИКОВ: Пътната карта предвиждаше дейността по съдебните експертизи да се извърши през 2016 – 2017 г. Видимо ще се уточнява до средата на годината или след това и кога ще се изпълнява!? Независимо от това, молбата ми към Вас е, а и към тези, които ще дойдат след Вас, това да става в комуникация с хората, които извършват такава дейност, защото да е достатъчно полезно това, което ще се направи.
Относно Мярка 6.4.2. от Пътната карта тя касае дейността на ГС към ВСС като водещ при извършване на наблюдение по изпълнение на Пътната карта.
ПРЕДС. МАГДАЛЕНА ЛАЗАРОВА: Като отговорна организация.
МАРИЯ ПАВЛОВА: Тук сте написали, че е отразено бездействие на ВСС като първостепенен разпоредител с бюджетни средства относно финансиране във връзка с решение на Министерски съвет и Мярка 6.4.2. по Стратегическа цел 6. С какво мога аз да съм полезна в този случай?
ПРЕДС. МАРИЯ КАРАГЬОЗОВА: Имам въпрос – всъщност от кого трябва да поискаме финансиране – от ВСС или от Министерство на правосъдието.
МАРГАРИТА РАДКОВА: Нека аз да взема думата по въпроса.
ПРЕДС. МАГДАЛЕНА ЛАЗАРОВА: Г-жа Радкова е директор на Дирекция „Бюджет и финанси“. Заповядайте, г-жо Радкова.
МАРГАРИТА РАДКОВА: Благодаря. В Пътната карта е указано, че докладът трябва да се изготви от ГС – ВСС. Финансирането се осигурява от държавния бюджет като не е конкретизирано точно кой трябва да финансира, защото това е много широко понятие. Това може да бъде финансирано от Министерство на финансите, от Министерство на правосъдието или от ВСС. Съжалявам, но сумата, която се иска, не е от нашата компетентност. Решението за изплащане на тази сума трябва да се вземе от Комисия „Бюджет и финанси“. 
Да си кажем нещата направо. Не е проблем сумата, която трябва да бъде изплатена. Проблем е принципът – следва ли ние да финансираме дейност, която ще отчете и ще направи доклад. Има конфликт на интереси и докладът няма да е достатъчно обективен при условие, че ние го плащаме. Това е единствената причина. Не става въпрос за издребняване или прехвърляне на отговорности. Тези няколко хиляди лева дали ние ще ги платим или Министерство на финансите – нека да го помислим с тази посока и да бъдем обективни. Ще помоля Ирина Иванова да довърши, тъй като ми е трудно да говоря.
ИРИНА ИВАНОВА: Другата възможност - съгласно разпоредбите на    чл. 4 от Закона за юридическите лица с нестопанска цел, където е казано кои дейности и какви дейности могат да бъдат финансирани. Ако това не е уредено в този закон, че може да е уредено в други такива, но в Закона за съдебната власт няма такава уредба – да се финансира изготвянето на такъв доклад, който трябва да отчете независимостта.
ЛЮБОМИР ГЕРДЖИКОВ: Не знам дали знаете, но ГС към ВСС не беше включен по негово желание и няма акт на ГС към ВСС да изисква да извършва такъв вид дейност. Ние написахме до Министерство на правосъдието и те бяха достатъчно коректни като ни отговориха в кратък срок, че това финансиране не може да стане чрез тях, най-вероятно ВСС трябва да вземе решение.
Написахме до ВСС и от тогава само си приказваме. Молбата ни е  напишете го така, както ни го казвате.
ПРЕДС. МАГДАЛЕНА ЛАЗАРОВА: Има решение, аз съм ви го изпратила.
ЛЮБОМИР ГЕРДЖИКОВ: Че не може да стане финансирането?
МАРГАРИТА РАДКОВА: Казваме какви са нашите притеснения.
ЛЮБОМИР ГЕРДЖИКОВ: ГС – ВСС излезе с акт до Министерски съвет, който е разработил тази програма, че няма възможност да изпълни това, което му е възложено. Защото сега нещата „висят“ така, като че ли се очаква от ГС – ВСС да свърши тази работа, но всъщност се оказа, че няма как да бъде финансирана такава дейност.
ПРЕДС. МАГДАЛЕНА ЛАЗАРОВА: По Пътната карта като се отчитат мерките, как е записано, бездействието по чия вина е? Така, както е посочено.
МАРИЯ ПАВЛОВА: На ВСС.
МАРГАРИТА РАДКОВА: Г-н Герджиков знае, имахме определена среща с покана за обсъждане в заседание на Комисия „Бюджет и финанси“, но поради отсъствие на определените представители от Министерство на правосъдието срещата не се състоя. Тогава тези неща щяхме да си ги изясним и може би до сега щяхме да достигнем до консенсусно решение.
ПРЕДС. МАГДАЛЕНА ЛАЗАРОВА: Отново ще повторя хронологията. Внесох решение на ГС към ВСС в заседание на Пленума на ВСС. Решението беше да се възложи на КБФ да проведе среща, тъй като преди това КБФ беше отговорила с писмо до вас, което е изпратено на всички. Решението на КБФ първоначално беше, че наистина има конфликт на интереси, тъй като това ще бъде финансирано от бюджета на ВСС, а в същото време вие трябва да оценявате прозрачността в дейността на ВСС. Възниква конфликт на интереси.
ЛЮБОМИР ГЕРДЖИКОВ: Първо - не плащате вие, а държавния бюджет чрез вас. И второ – конфликт на интереси не може да възникне, защото ГС към ВСС не е на ВСС, а е към ВСС.
ПРЕДС. МАГДАЛЕНА ЛАЗАРОВА: След това Пленумът на ВСС реши да се проведе среща с представители на ГС към ВСС и представители на Министерство на правосъдието на работно заседание на КБФ. Но от МП отговориха, че определените представители няма да присъстват поради ангажимент. След това КБФ отговориха, че срещата не се е провела. 
Отново внесох искане да се насрочи втора среща. Официално КБФ разгледа моето искане като точка от дневния ред в заседание и отговори, че въпроса ще бъде решен  за насрочване на такава среща, когато има министър на правосъдието – титуляр. Вие имате притеснение за това, че става въпрос за годишен доклад, т. е. ежегодно трябва да се изготвя такъв.
ЛЮБОМИР ГЕРДЖИКОВ: Ние нямаме притеснения. Изпълняваме тази дейност по задължение на ГС към ВСС. Съвсем просто ще го кажа – ако ние започнем да разходваме средства от държавния бюджет, веднага означава, че може да бъдем проверявани от Комисията по финансов надзор. Поради което повечето от членовете в нашето сдружение казаха простичко - "за какво ни е на баир лозе", да се занимаваме с тази работа. Трудно ги убедихме, че ще е от интерес на всички, да се свърши тази работа.
Пак казвам, че въпросът не е за нас. Знам, че хиляди причини могат да се измислят как да не стане работата, но ще се върна към това, което каза        г-жа Павлова и то е по-същественото - ако трябва да правим нещо, което може да се направи без финансиране, молбата ми е да получим информация, както от ВСС, така и от Министерството по Пътната карта какви договори са сключени и с какъв предмет. Нали има определен вид дейности, включително и по ОПДУ - това, което се каза за забавянето по ОПДУ за нас е новост. Мисля, че трябва да бъде достатъчно известно, че……….
МАРИЯ ПАВЛОВА: Реално все още няма забавяне.
ЛЮБОМИР ГЕРДЖИКОВ: Да, и вие сте в ситуация, както ние с ВСС.
МАРИЯ ПАВЛОВА: Ние сме в ситуация, че не можем да плащаме и съответно не може да намерим експерти, които да работят по проектите. Никой не желае да работи безплатно.
ЛЮБОМИР ГЕРДЖИКОВ: Обществените поръчки, които не може да платите после.
МАРГАРИТА РАДКОВА: Ние имаме същите проблеми - да не ги преповтаряме.
ЛЮБОМИР ГЕРДЖИКОВ: Така е, но това все пак трябва да е ясно. Защото има очакване, че нещо ще се прави и ще се свърши по Пътната карта. Ако то не се финансира, ако не се обезпечи ресурсово, разбираме, че нищо няма да стане. Само ще си говорим.
ПРЕДС. МАРИЯ КАРАГЬОЗОВА: От Министерство на правосъдието не може да искаме средства.
МАРГАРИТА РАДКОВА: Г-н Герджиков, в заключение, тъй като трябва да отидем и на друга среща, в сряда, когато има заседание на КБФ, ще запознаем членовете с поставените въпроси от страна на Гражданския съвет. Най-вероятно пак ще се предложи среща с ваши представители и с представители на МП. Съжалявам, но повече от това не може да сме полезни днес, защото не е от нашата компетентност - ние сме експерти към КБФ. 
Ако желаете нещо да допълним, да ни възложите още нещо, с което да запознаем КБФ, освен това, за което сега дебатирахме?
ЛЮБОМИР ГЕРДЖИКОВ: Не. Само молбата ни е това, което го казахте тук, да го напишете. Ние ще предложим на ГС към ВСС да се обърне към МС, по повод на това като приема Пътна карта да бъдат така добри да пояснят какво точно означава, че се финансира от държавния бюджет. Как да го разбираме - като пожелание или като възможност за конкретна реализация.
ПРЕДС. МАГДАЛЕНА ЛАЗАРОВА: Тук искам да напомня, че изпратихте такова писмо, когато министър-председател беше все още Бойко Борисов. 
ЛЮБОМИР ГЕРДЖИКОВ: Не е вярно, че сме го изпратили. Защото ние го изпратихме чрез МП, от там ни споделиха, че не са го препратили до Министерски съвет, защото така са преценили.
МАРГАРИТА РАДКОВА: Не беше до МС.
ЛЮБОМИР ГЕРДЖИКОВ: Не, ние в началото изпратихме едно писмо чрез МП, тъй като те ръководят дейността по Пътната карта, до МС, който е разписал нейното изпълнение, за пояснения. Но те бяха така добри да ни кажат, че кореспонденцията е стигнала само до тях и да не чакаме отговор от друго място.
ПРЕДС. МАГДАЛЕНА ЛАЗАРОВА: Вариантите за решение са така: или въобще да не се направи такъв доклад от ГС към ВСС, или да се финансира от ВСС, независимо дали ние приемаме, че има конфликт на интереси или не.
ЛЮБОМИР ГЕРДЖИКОВ: Добре, но да го кажат. Не е проблемът във ВСС, не ВСС е приел  Пътната карта. Да го каже МС като го приемал какво е имал предвид.
МАРГАРИТА РАДКОВА: Аз се надявам да сме били максимално полезни. 
МАРИЯ ПАВЛОВА: Може да изготвите питане до министъра на финансите във връзка с това какви средства има в държавния бюджет, предвидени по Пътната карта. Настоящият министър на финансите е отговорен човек, но мога директно да ви кажа какъв ще е отговора - пари няма.
МАРГАРИТА РАДКОВА: При нас не се появиха целеви средства, в интерес на истината, за такива дейности.
ПРЕДС. МАРИЯ КАРАГЬЗОВА: Г-жа Дерменджиева има също питане към Вас, г-жо Радкова.
СВЕТЛА ДЕРМЕНДЖИЕВА: Благодаря, ще бъда много кратка ,като продължение на изказването на г-н Герджиков. Този казус, който се оказа като параграф 22, аз считам, че за ГС - ВСС е важно да се знае, че нагласата за изпълнение на възложената задача е приета. Има предприети действия до възможността, до която се е стигнало преди момента за финансиране. Трябва да е ясно - с такъв документ ако е възможно от вашето заседание, с оглед на ситуацията, в която се намираме, че към момента - без значение по ред причини, изложете ги, не може да се предприеме финансирането. 
Така ще е ясно защо не сме изпълнили тази задача и кога бихме могли да я изпълним така, че да се внесе яснота по тези задачи за изпълнение и да е ясно. Виновни няма, причината е неточност в начина на формулиране на финансирането. Изказвате си мнението за нас да е ясно. За да може след това ГС към ВСС да пише до МС - дали ще е с министър-титуляр в момента, дали ще е във времето преди, за да върви административната хронология на нещата - да имаме ясно основание. Защото среща след среща очевидно резултатът ще същия.
ПРЕДС. МАГДАЛЕНА ЛАЗАРОВА: Има и друго. След като при нас по тази мярка стои бездействие на ВСС, ние да поискаме от МП информация или от МС. От кого точно?
МАРИЯ ПАВЛОВА: От МС.
ПРЕДС. МАГДАЛЕНА ЛАЗАРОВА: Значи от МС- защо не може да се счита, че ВСС е отговорен, защото в края на годината това ще се отчете като наш негатив. По Плана на действие ние фигурираме като институция и за тази мярка е записано изрично, че е ГС към ВСС.
МАРИЯ ПАВЛОВА: Ние, изготвяйки доклада за изпълнението на Годишния екшън план, се казва така, например изпълнени от 48 мерки са изпълнени напълно 20, частично еди колко си поради такива и такива причини - например виновно неизпълнение от страна на държавната институция, на която е възложено и напълно неизпълнени по еди какви си причини еди кои си мерки. 
ПРЕДС. МАГДАЛЕНА ЛАЗАРОВА: Но доклада не е възложен на нас.
МАРИЯ ПАВЛОВА: Пише си отговорна институция.
МАРГАРИТА РАДКОВА: Затова трябва да се пише до МФ и до МС. 
СВЕТЛА ДЕРМЕНДЖИЕВА: Така написано, че да е ясно - предприети мерки, предприети действия, като момента на спиране на продължение на действията е поради неосигуряване на финансиране.
ПРЕДС. МАГДАЛЕНА ЛАЗАРОВА: Може би те очакват от нас да осигурим финансирането и това се отчита като наше бездействие. Това трябва да се изясни.
МАРГАРИТА РАДКОВА: Ще внеса едно уточнение за г-н Герджиков, защото бюджета е на ВСС, не е чрез ВСС. Най-чистият вариант е да говорим с Министерство на финансите, както подсказа министъра, защото те трябва да кажат имат ли пари изобщо за такива дейности. Най-чистият вариант е дори с едно постановление сумата, която се дължи към вас да мине чрез нас. Тогава, но тя да бъде целево отпусната и насочена към бюджета на съдебната власт и да се види за каква цел са дава.
МАРИЯ ПАВЛОВА: В момента МФ на всяко питане отговаря, че няма пари, защото всички средства се пренасочват за Европредседателството. Сега, който и да поиска пари за каквото и да било, това получава като отговор.
ПРЕДС. МАГДАЛЕНА ЛАЗАРОВА: Но за Пътната карта те са предназначени.
МАРИЯ ПАВЛОВА: В момента никакви други пари не се изплащат извън Европредседателството. Отделно има проблеми и по ОБДУ.
ПРЕДС. МАГДАЛЕНА ЛАЗАРОВА: Да, разбирам. Но въпросът е, че бездействието не е по вина на ВСС.
ПРЕДС. МАРИЯ КАРАГЬОЗОВА: Не мога да разбера защо се каза, че има конфликт на интереси!? Защо не се внесе становище, че няма конфликт на интереси от страна на ВСС, тъй като вие имате финансовата възможност да финансирате тази дейност?
МАРГАРИТА РАДКОВА: От къде се разбира, че имаме финансова възможност!? Ние не сме изчистили нещата.
ЛЮБОМИР ГЕРДЖИКОВ: Сумата е малко над 70 000.00 лв.
МАРГАРИТА РАДКОВА: Искам да отбележа, че проблемът не е в сумата, а в други неща, които трябва да изчистим. Това е сериозния проблем. 
ПРЕДС. МАРИЯ КАРАГЬОЗОВА: Всъщност кой отговори, че има конфликт на интереси - МФ ли?
ЛЮБОМИР ГЕРДЖИКОВ: Пише си кои случай възниква конфликт на интереси. При нас няма такъв случай. Ние не сме в никакви - нито договорени, нито в някакъв друг вид отношения, нито с ВСС, нито с организациите помежду им.
ПРЕДС. МАРИЯ КАРАГЬОЗОВА: Това не се прави с цел печалба. 
ЛЮБОМИР ГЕРДЖИКОВ: За нас по-важното не са парите, а честно да кажем от сега, че тази работа няма да стане. Не да дойде края на годината и всички да станат и попитат - какво правите вие с прозрачността, до тук какво сте свършили. И ние какво ще кажем - написахме три писма, отговориха ни нещо си и ние спряхме. Затова е хубаво да си извървим пътя и апелирам към представителите на ВСС да напишат, че по настоящата структура няма възможност да бъдат заделени тези или други средства цялостно или частично, да напишем ние до МС, че така стоят нещата с прозрачността в изпълнението на Пътната карта и до там да спрем. Имаме и други работи да вършим.
МАРГАРИТА РАДКОВА: Г-н Герджиков, принципно трябва да изчистим нещата. Те догодина могат да ви вменят някаква друга дейност, която да струва 700 000.00 лв., а не 70 000.00 лв.
ЛЮБОМИР ГЕРДЖИКОВ: Права сте. Значи някой възлага работата, а вие плащате! Аз съм съгласен с Вас, че това не е подход на работа. Защото то както излезе 70 000.00 лв., така можеше да излезе 700 000.00 лв.!
МАРГАРИТА РАДКОВА: Това казвам и аз. Не може да се вменяват такива задължения без да сме наясно.
ПРЕДС. МАРИЯ КАРАГЬОЗОВА: Ако ГС - ВСС излезе с акт, че няма конфликт на интереси?
ЛЮБОМИР ГЕРДЖИКОВ: Не е проблемът в конфликт на интереси. И да няма конфликт на интереси, пак ги няма парите - не са предвидени.
ПРЕДС. МАГДАЛЕНА ЛАЗАРОВА: Няма връзка с решението на КБФ с това, че има конфликт на интереси. Този, който трябва да декларира, че има конфликт на интереси, е ГС към ВСС.
ПРЕДС. МАРИЯ КАРАГЬОЗОВА: Вашият проблем е, че има конфликт на интереси, а не че няма пари. 
/Говорят едновременно./
МАРИЯ ПАВЛОВА: Ние нямаме конфликт с никой, просто пари няма. И пак ви казвам да се обърнете към МФ, направете си финансова обосновка.
ЛЮБОМИР ГЕРДЖИКОВ: Такава е направена, разгледана е от ГС към ВСС и е приета.
МАРИЯ ПАВЛОВА: Изпратена ли е към министъра на финансите? След като имате финансова обосновка във връзка с тази дейност, тя трябва да се изпрати на МФ за съгласуване.
ЛЮБОМИР ГЕРДЖИКОВ: По този въпрос имаме допир с две организации.
ПРЕДС. МАГДАЛЕНА ЛАЗАРОВА: Кой трябва да го изпрати - ГС към ВСС ли?
МАРИЯ ПАВЛОВА: Да.
/Говорят едновременно./
МАРГАРИТА РАДКОВА: Аз пак ще поставя принципно въпроса. Сега е вменена дейност за 70 000.00 лв., а например догодина може да ви вменят да извършите дейност за десет пъти по-голяма сума. Кой тълкува, че зад така разписано в Пътна карта зад държавен бюджет стои ВСС? Това е акт на изпълнителната власт – по Пътната карта. Може да разсъждаваме по темата. Сега моля да ни извините, но трябва да тръгваме за другата среща.
ПРЕДС. МАРИЯ КАРАГЬОЗОВА: Благодарим за участието! Приятен ден!
/Маргарита Радкова и Ирина Иванова напускат залата./
ПРЕДС. МАРИЯ КАРАГЬОЗОВА: Преминаваме към т. 2 от дневния ред. Моля, представителите на БАСВ да ни запознаят с темата.
ГАЛИНА СТРАНДЖЕВА: Благодаря. Първо ще ви представя новия председател на БАСВ - г-жа Десислава Михайлова, аз съм Галина Странджева и съм секретар на БАСВ. 
Г-жо Павлова, първо искаме да Ви се извиним, за това, че Вие сте министър от кратко време и не сте запозната с нашите проблеми. Не искаме да Ви притесняваме много. В кръга на шегата - няма да искаме пари. Нашето желание е да работим.
Точката е необходимост от разработване на комплексни мерки. Вярно е, че такива мерки се готвят в разработването от много дълго време. Министър Захариева изпрати едно писмо за сформиране на работна група с оглед проблемите в чл. 292, във връзка с чл. 62 от ЗСВ.  За такава работна група ние сме представили становище кой от наша страна ще участва, но такава още не е сформирана. 
МАРИЯ ПАВЛОВА: Предоставени са ми обобщения с видовете работни групи, нека да погледна. 
ПРЕДС. МАРИЯ КАРАГЬОЗОВА: Вие предоставихте ли писмено становище за работната група до МП?
ГАЛИНА СТРАНДЖЕВА: Да. Работната група е свързана по ГПК.
МАРИЯ ПАВЛОВА: Прегледах списъка с работните групи, който ми е предоставен, но не намерих такава с вашата тема. Каква искате да е работната група, по каква тема. Вероятно върви в съгласувателна процедура с писма до институциите. Имаме проблем с обратната комуникация с някои институции.
ГАЛИНА СТРАНДЖИЕВА: Министър Захариева беше издала заповед във връзка с промените на текстовете в ЗСВ и срокът за представяне на становище с определени от институциите участници изтече през м. октомври 2016 г.
МАРИЯ ПАВЛОВА: Това не означава, че всички институции, до които са изпратени писма, са върнали отговор. Ще ви помоля да ми изпратите на служебния имейл това, което сте получили от г-жа Захариева, за да се запозная с въпроса и да проверя какво се случва с такава работна група. Към момента няма действаща такава.
ГАЛИНА СТРАНДЖЕВА: Това беше първият ни основен въпрос. По нататък във времето ще стане ясно до къде ще стигне. Тази работна група вероятно ще си обсъди изцяло въпроса какво ще се случва със съдебно-охранителния контрол по сделките с недвижими имоти. 
Най-обезпокоителното към момента за нас е, че с дата 15.12.2016 г. има промяна в Наредбата за съдържанието, създаването и поддържането на кадастралната карта и кадастралните регистри. В тази Наредба изрично е посочено, че скиците, които се издават относно недвижимите имоти, вече са без срок и не можем да проследим актуалността на идентификаторите дали има някаква промяна в конкретните имоти - отделяне, събиране и други такива и затова ние многократно и сега още по-наложително сме изпращали писмо до МП с искане да бъде даден служебен достъп на съдиите по вписванията до базата данни на Агенцията по кадастър. 
По този начин ние ще можем да проверяваме за всяка една сделка дали идентификатора, който е написан в самия нотариален акт, е действителния или има някаква промяна. Съгласете се, че ако дойде скица от 2015 г. този имот до 2017 г. може да е събиран, разделян например 10 пъти. 
Това е свързано със сигурността на създаването на бъдещия имотен регистър. Всички знаем, че сега такъв нямаме и предстои негово създаване. Към момента се изготвят файлови партиди от Агенция по вписванията. Тези партиди се изготвят без намесата и контрола на съдията по вписванията.
Ние няма да решим всички проблеми на този форум, но нашата основна молба е на първо място и по най-бързия начин да получим достъп до база данни на програмен продукт "Кадастър", за да си следим ние.
Следващият момент вече е съдебно-охранителния контрол, който оказваме дори да установим, че имота не е вече с този идентификатор, ние не можем да направим нищо. Ще го констатираме и само ще алармираме. Но и това е нещо. С оглед защита на гражданския оборот, с оглед защита интересите на българските граждани, защото - за разлика от всички други държави, българинът все още държи да има собствен имот. Всички имаме собствени имоти и много държим да ни бъдат охранени точно този вид интереси.
МАРИЯ ПАВЛОВА: Надявам се да успея да ви съдействам. 
	ГАЛИНА СТРАНДЖЕВА: По отношение на файловите партиди мисля, че тази практика е порочна - да се изготвят от служителите без намесата на съдия.
МАРИЯ ПАВЛОВА: Кой е въвел тази практика?
ДЕСИСЛАВА МИХАЙЛОВА: Агенцията по вписванията. Т. е. те в момента правят това - служителите, които работят решават кой имот да обединят и назад във времето да установят идентичността на имотите. Това се прави от служителите на Агенцията.
ГАЛИНА СТРАНДЖЕВА: Най-просто казано - ако в програмния продукт имаме вписан един нотариален акт с един имот, например номера на имота е 2. Сега идва сделка с един имот, от който е с идентификатор вече. Служителите не могат да разберат къде.
МАРИЯ ПАВЛОВА: Това е уредба на вътрешни правила в Агенцията. Има ли го разписано в някакъв акт?
ДЕСИСЛАВА МИХАЙЛОВА: Няма от м. Ноември 2016 г. 
ГАЛИНА СТРАНДЖЕВА: В хода на времето се правят на парче и се попълва кадастъра с имотния регистър без въобще да се погледне цялостната картина, защото точно тук се променят две думи и се слага една различна дума. Файловите партиди първоначално никъде не бяха регламентирани. В последствие вече се появиха като не точно ясно понятие, но като електронни партиди. В Закона за кадастъра има отразено.
ПРЕДС. МАРИЯ КАРАГЬОЗОВА: Г-жа Дерменджиева иска думата. Моля, г-жо Дерменджиева, заповядайте.
СВЕТЛА ДЕРМЕНДЖИЕВА: Благодаря. С предишните членове на БАСВ сме коментирали на заседание на ГС - ВСС когато поставиха този проблем. Това, за което стана въпрос, дори от ъгъла на независимите оценители, как се направи актуална оценка когато отиваш, гледаш документи и няма актуална скица. Може да има сметки по регулация, най-общо казано, разделяне, обединяване по отношение на вида идеални части и т. н. в хода на времето. Услугата дори актуална скица е изтрита. От Нова година насам нямаме такава услуга актуална скица.

ГАЛИНА СТРАНДЖЕВА: Да, точно така. Наредбата е № РД-02-20-5 от 15.12.2016 г.
СВЕТЛА ДЕРМЕНДЖИЕВА: Те я подготвиха преди това. И за охрана на сигурността на имотите и тяхното вписване от ъгъл на съдиите по вписванията е едната страна на съдържанието. Ще се подпомогне служебният достъп, те ще алармират. Това ви казвам, че по отношение на една оценка където в търговския оборот е по същия начин. По отношение на частни сделки, дори по отношение на анализа на това преди да се направи апорта и да отиде в активите на дружеството и да го „качи“ като капитал или да го промени.
И само ще си позволя, много пъти сме ви подкрепяли и това го говоря, защото това ще стане сериозен проблем. То действа от съвсем кратко време, сделките сега тръгват. От там отива и момента с промените, които ще дойдат в ЗУТ, които също текат с разрешенията за строителство. 
ПРЕДСТАВИТЕЛИТЕ НА БАСВ: Точно така.
СВЕТЛА ДЕРМЕНДЖИЕВА: Част от документацията - актуалността, с визите за проектиране и включване където стъпват на - то ще стане една лавина! 
И тъй като преминахме преди малко тази точка, аз не бих искала да взимам излишно от времето, по отношение работата на работните групи във връзка с работата по проекта за вещите лица. При последната среща със зам.-минитъра тук - темата беше доклад какво до момента е свършено, освен противоречията за мястото на съдебната експертиза, целият скелет на проекта не беше уточнен, даже г-жа Мичева се оплака, че трудно се работи и самата работна група имала много вътрешни противоречия, тогава почти всички организации от ГС - ВСС, които имат отношение към процеса, зададохме въпроса защо не сме поканени. Десетина дни по-късно получихме покани да излъчим до три лица за участници. За три дни нашият управителен съвет взе решение с определени участници, дори лично го входирах. Това беше по време на действащото правителство. От там нататък дали тази работна група съществува, дали е в този й вид - само казвам, че тук ни поканиха и се очаква нова работна група.
МАРИЯ ПАВЛОВА: Работна група не съществува, спряна е работата й и е разпусната поради непостигане на съгласие между членовете по основни въпроси - чета дословно.
СВЕТЛА ДЕРМЕНДЖИЕВА: Излиза, че ние сме поканени за участие в нова - беше по времето на редовното правителство. Казвам всичко това, за да знаете каква е историята. Тук всички сме изявили отношение. Независимите оценители - една голяма част от тях се ползват от системата като вещи лица. Всички дадохме своето желание за участие и да помогнем.
ЛЮБОМИР ГЕРДЖИКОВ: Ако позволите и аз да добавя към казаното от г-жа Дерменджиева. Ние участваме от 2004 г. насам в 6 - 7 работни групи и проблемът е в това, че произволно се избират участниците в тях по неизвестен критерии. Даже имаше колеги - вещи лица, участващи в такива работни групи, които казваха, че ходят по граждански дела и да не ги занимаваме с наказателния процес. Не може да бъде такова отношението към една работна група!
МАРИЯ ПАВЛОВА: Изпращат се писма към различните институции и организации и те определят. Никой от МП не определя кой ще участва от дадена организация. Самите организации си определяте представителите, които ще участват в работните групи.
ЛЮБОМИР ГЕРДЖИКОВ: Нека да продължа мисълта си. Според мен е много лесно всички да излагаме проблеми и да смятаме, че някой трябва да ни реши проблемите. По-важното и по-полезното вероятно е да даваме конкретни предложения как може да се свърши работата. 
Поради това, макар да не сме го обсъдили в ГС - ВСС, предлагам едно малко ексцентрично мероприятие - да обсъдим по-нататък и да го отправим към МП, нашият ГС - ВСС да стане Граждански съвет и към Министерство на правосъдието. Т. е. да стане Граждански съвет не само към Висшия съдебен съвет, а Граждански съвет по правосъдие, тъй като от участието на хора от администрацията и от учрежденията сигурно сте разбрали, че много проблеми тук се обсъждат, подготвят се актове и тези актове може да бъдат полезни на всяка една институция, не само на ВСС. 
Много от проблемите, както разбираме, са някъде по средата между ВСС, МП и други институции. Затова внасяме такова предложение да го обсъдим и насочим към Министерството. Мисля, че ако г-жа Павлова разгледа и съгласи с такова предложение, това ще е  сериозен принос на временното правителство.
ПРЕДС. МАРИЯ КАРАГЬОЗОВА: Да. Наистина мисля, че нашия състав на ГС - ВСС доказа във времето, че съществува и работи ефективно за разлика от други граждански съвети към МП, които се саморазпадат.
ЛЮБОМИР ГЕРДЖИКОВ: Не само това, но оглежда нещата от най-различни гледни точки. Поне за нас е било много интересно, както е в случая със съдиите по вписванията или други магистрати са излагали свои проблеми, да научим нещата от първа ръка. Хубавото е, както виждам от днешните материали, че и други организации, които имат експертиза в сферата на правосъдието, имат желание да се включат към дейността на ГС към ВСС.
Този вид на обсъждане на обществени проблеми много често съкращава пътя до тяхното решение.
ПРЕДС. МАРИЯ КАРАГЬОЗОВА: Това може да го формулираме в акт и той да бъде изпратен в МП.
ЛЮБОМИР ГЕРДЖИКОВ: Аз направих предложение.  
МАРИЯ ПАВЛОВА: Тъй като имам и други ангажименти, ще помоля БАСВ да довършат изложението си, а след това ще си продължите по темите, които имате да обсъждате.
ПРЕДС. МАРИЯ КАРАГЬОЗОВА: Да, наистина днес на фокус са БАСВ. Заповядайте.
ДЕСИСЛАВА МИХАЙЛОВА: Другият основен проблем е с промяната на Правилника през 2014 г. Изискването за скици по отношение на много от актовете отпадна. Според мен, след като трябва да се създава имотен регистър и до голяма степен от актовете не се прилагат - скица за имота е някак несериозно. Това практически среща изключително много затруднения за граждани, нотариуси и за всички, които работят в тази връзка. 
На първо място, например, вписването на една възбрана, която възбрана се вписва в 99% от случаите без да има идентификатори, след което това създава изключително голям проблем. Защото не може да се установи по отношение на кой имот е. След това е свързано и с издаването на удостоверение за тежести, проверката - това да запишеш. Тази вписана възбрана за този идентификатор, защото например се проверява този имот. Това също е много голям проблем.
Мисля, че по някакъв начин това трябва да бъде преодоляно. 
Актовете при вписването, на които не се прилага скица за имота, да се сведат до минимум.
МАРИЯ ПАВЛОВА: Ще ви помоля тези проблеми да ги дефинирате в едно писмо с проблем и предложение за решение. Вие знаете какъв е механизмът, за да се реши този проблем. Изпратете ги по какъвто начин решите - дали официално или по имейл, все ще ги получа.
ДЕСИСЛАВА МИХАЙЛОВА: Да. Ще го направим още другата седмица. Може да посочим и други неща, но ще се придържаме към темата. 
ГАЛИНА СТАНДЖЕВА: В момента поставяме въпроси, които не касаят промяна в закона. Касаят промяна в Правилника и възможността на Министерството да ни подсигури достъп. Затова сме се ограничили конкретно към актовете, които касаят вашата компетентност. Благодарим за това, че ни изслушахте. Ще се възползваме от предложението Ви.
МАРИЯ ПАВЛОВА: Подгответе ги и ги изпратете. Относно работните групи – всички материали би трябвало да са в Съвета по законодателство. Пожелавам успешна работа на всички. Довиждане.
ПРЕДС. МАГДАЛЕНА ЛАЗАРОВА: Благодарим ви за участието днес. Пожелаваме Ви ползотворна работа. Довиждане.
/Мария Павлова напуска залата./
ПРЕДС. МАРИЯ КАРАГЬОЗОВА: Уважаеми колеги, продължаваме заседанието с т. 3 - Годишен план за дейността на ГС - ВСС пред 2017 г.
Разпечатала съм последния вариант, който ви раздадох в началото на заседанието. В началото на седмицата го изпратих на всички по имейлите. Има само една актуализация, която е за м. Септември - т. 2, вмъкваме тема, свързана с администрацията в органите на съдебната власт. 
Всичко друго е съгласно обсъденото в предишното ни заседание. Имахте възможност една седмица да реагирате за коментари и предложения. Затова ако няма други коментари в момента, моля да преминем към гласуване на Годишния план за дейността на ГС към ВСС през 2017 г.
Не виждам желаещи за коментари, затова моля да гласуваме този вариант за Годишен план за дейността на ГС към ВСС през 2017 г. като бъде публикуван на сайта на ВСС в раздела на ГС към ВСС.
гласуване: 	За - 8,		против - няма,	въздържали се - 1.
Приема се. 
ПРЕДС. МАРИЯ КАРАГЬОЗОВА: Г-н Георгиев от Институтът за пазарна икономика е въздържал се. Какви са вашите мотиви?
ИВАН ГЕОРГИЕВ: В началото на м. Януари 2017 г . предоставихме план, който не виждам да е отразен, свързан с това доколко българското правосъдие отговаря на международните критерии и на задължителните мерки по мониторингът от страна на Европейската комисия. Никъде в Годишния план не виждам конкретно да е отразена тази тема.
ПРЕДС. МАРИЯ КАРАГЬОЗОВА: Този Годишен план е изпратен в понеделник със срок до днес да изложите по него коментарите си.
ИВАН ГЕОРГИЕВ: Ние го получихме вчера.
ЛЮБОМИР ГЕРДЖИКОВ: Имате ли предложение по плана, г-н Георгиев? Ако смятате, че е важно за вашата организация, нека да го включим в Годишния план.
ИВАН ГЕОРГИЕВ: Да, важно е. След като през м. Януари сме представили точки, те не са отразени в този план. С кои мотиви вие ги пренебрегнахте?
ЛЮБОМИР ГЕРДЖИКОВ: Добре, значи пропуснали сме ги. Направете предложение през кой месец желаете да се разгледат вашите точки.
ИВАН ГЕОРГИЕВ: Аз мога да направя предложение след като разбера с какъв мотив са отхвърлени.
ЛЮБОМИР ГЕРДЖИКОВ: Кое е по-важно - да ги разгледаме или да си разменяме мотиви!?
ИВАН ГЕОРГИЕВ: По-важното е да знаем с какви мотиви са отхвърлени, за да можем ние да ги коригираме.
ЛЮБОМИР ГЕРДЖИКОВ: Те не са отхвърлени. Пропуснати са. 
ИВАН ГЕОРГИЕВ: Пропуснати е равносилно на отхвърлени.
ЛЮБОМИР ГЕРДЖИКОВ: Пропуснати са поради невнимание или някаква друга причина. Но по-важно е да стане както трябва плана, отколкото да търсим причините.
ИВАН ГЕОРГИЕВ: Не, не. Причините са изключително важни. Предполагам, че зад тях стоят някакви мотиви. След като няма мотиви как е произведено това решение да бъдат пропуснати.
СВЕТЛА ДЕРМЕНДЖИЕВА: Нека приемем, че чисто административно е пропуснато или вашата организация не ги е изпратила допълнително. Да не губим време, дайте предложение в кой месец - след м. Април, да се включи темата ви.
ПРЕДС. МАРИЯ КАРАГЬОЗОВА: Това беше индикативна програма, тя ви беше изплатена една седмица преди това и на вашата организация.
ИВАН ГЕОРГИЕВ: Вижте, нашата организация я изпрати още през м. Януари да бъде разгледана в този план.
ПРЕДС. МАРИЯ КАРАГЬОЗОВА: Това са разглеждани теми.
ЛЮБОМИР ГЕРДЖИКОВ: Добре, обсъдихме го и има становище.
ИВАН ГЕОРГИЕВ: Въпросът е сега дали по някакъв начин искаме да работим с оглед изтичащият мандат на ВСС или да го заложим когато ще бъде избран нов състав на ВСС. Искам това първо да обсъдим с вас и след това помежду си да решим как да заложим тази точка.
ПРЕДС. МАРИЯ КАРАГЬОЗОВА: Планът не касае мандата на ВСС, а календарната година.
ИВАН ГЕОРГИЕВ: Тогава предлагам да го заложим за тема през м. Май. 
ПРЕДС. МАРИЯ КАРАГЬОЗОВА: Добре.
ЛЮБОМИР ГЕРДЖИКОВ: Правите предложение, така ли?
ИВАН ГЕОРГИЕВ: Да. Как се изпълняват мерките по доклада на Европейската комисия и какви действия са предприети по редица международни препоръки в областта на правосъдието и на съдебната власт.
	СВЕТЛА ДЕРМЕНДЖИЕВА: Като т. 3 ли го предлагате? Диктувайте накратко, защото искам да го запиша, моля. 
ЛЮБОМИР ГЕРДЖИКОВ: Не, не. Т. 2, защото т. 2 е разни.
ИВАН ГЕОРГИЕВ: Да. Преглед на изпълнение на мерките, заложени в доклада на Европейската комисия от м. Януари 2017 г.
ПРЕДС. МАРИЯ КАРАГЬОЗОВА: Докладчик: ИПИ.
ИВАН ГЕОРГИЕВ: По-скоро аз мога да представя от страна на ИПИ какви са мерките и ВСС да представи какви са резултатите. 
ЛЮБОМИР ГЕРДЖИКОВ: Не, ние в ГС - ВСС ги разглеждаме. Нямаме задължение да искаме ВСС да изразява становище. Ще ни кажете какви са вашите наблюдения, ще ги обсъдим и ако решим - ще напишем акт на ГС - ВСС.
ИВАН ГЕОРГИЕВ: Какво ще променим с този акт, прощавайте?
ЛЮБОМИР ГЕРДЖИКОВ: Ако не го напишем, няма да разберем. Ако го напишем, ще разберем дали ще променим нещо.
ИВАН ГЕОРГИЕВ: Добре. Защото идеята на Съвета е все пак да взаимодейства с ВСС, а не взаимодейства само със себе си.
ЛЮБОМИР ГЕРДЖИКОВ: Ако прецени. Не е казано, че ще прецени. Така, че първо действие е приемане на акт на ГС - ВСС.
ИВАН ГЕОРГИЕВ: Добре, съгласен съм.
СВЕТЛА ДЕРМЕНДЖИЕВА: Но първо доклад ли ще има?
ЛЮБОМИР ГЕРДЖИКОВ: Не, някой прави встъпително изказване. Те ще кажат няколко думи от тяхната гледна точка.
ИВАН ГЕОРГИЕВ: Аз ще ви изпратя доклада на Европейската комисия с набелязани точки.
ТАТЯНА ЛИСИЧЕВА: Но докладът е общодостъпен!
ИВАН ГЕОРГИЕВ: Тогава аз да му направя резюме ли!?
ПРЕДС. МАРИЯ КАРАГЬОЗОВА: Не, от вас се очаква да направите преглед какво е изпълнението, а не да ни представите какви са мерките, които те съобщават в собствения си доклад.
СВЕТЛА ДЕРМЕНДЖИЕВА: Ще направите преглед по изпълнение на мерките, заложени в доклада на Европейската комисия, представен от Института за пазарна икономика.
ПРЕДС. МАРИЯ КАРАГЬОЗОВА: Моето основание да не го заложа е, че обсъжданията на докладите на Европейската комисия в рамките на ГС - ВСС са сведени само до констатиране на нещо. Обсъждането на въпросите тук касаят конкретни изменения в нормативни актове. Това го казвам въз основа на досегашната практика от 2013 г. насам.
ИВАН ГЕОРГИЕВ: За това говорех. Практиките са за това, за да се променят.
ДЕСИСЛАВА МИХАЙЛОВА: Моля да ме извините, но аз трябва да напусна форума, тъй като имам друга среща в Съюза на юристите. Тук ще остане г-жа Странджева от наша страна. Благодаря, че ни отделихте време, за да изслушате проблема на БАСВ.
ПРЕДС. МАРИЯ КАРАГЬОЗОВА: Благодарим за участието. Становището ви беше изключително изчерпателно. Надявам се участието на министър Павлова да е от полза. 
ДЕСИСЛАВА МИХАЙЛОВА: Благодаря още веднъж. Лек ден на всички.
/Десислава Михайлова напуска залата./
ПРЕДС. МАРИЯ КАРАГЬОЗОВА: Моля да гласуваме през м. Май като   т. 2 да запишем темата, която предложи г-н Георгиев от ИПИ за обсъждане, а т. 2 да стане т. 3.
гласуване: За - 9, 		против - няма, 		въздържали се - няма.
Приема се.
ПРЕДС. МАГДАЛЕНА ЛАЗАРОВА: Г-н Георгиев, други точки искате ли да включите?
ИВАН ГЕОРГИЕВ: Не, само тази. Благодаря.
ПРЕДС. МАРИЯ КАРАГЬОЗОВА: Актът, с който приемаме Годишния план за действие на ГС - ВСС през 2017 г. ще бъде предоставен за сведение на Пленума на ВСС и след това ще се публикува на сайта на ВСС. 
Преминаваме към т. 4 от днешния дневен ред - Процедура за участие на членове от ГС - ВСС в заседания на Пленума на ВСС и комисиите към тях.    Г-жо Лазарова, заповядайте.
ПРЕДС. МАГДАЛЕНА ЛАЗАРОВА: Благодаря. Знаете за Процедурата по инициатива на ИПИ, която ГС към ВСС предложи  като Проект в заседания на ВСС. Тя беше разгледана и със свое решение ВСС възложи на КПИВ да нанесе корекциите, които са направени от членовете на ВСС. Проектът на Процедура, изготвен от КПИВ, беше внесен в заседание на Пленума на ВСС и гласуван като Проект по протокол № 9/09.03.2017 г. Беше изпратен да се запознаете с него.
Становището на ВСС е, че не може тази Процедура да почива на уведомителен режим, а режимът следва да бъде разрешителен, тъй като уведомителният режим противоречи на Правилника за дейността на ВСС и неговата администрация. 
Това е на вашето внимание. Процедурата сме ви я изпратили предварително така, както е предложена в три члена като проект от страна на ВСС. Има два варианта. Единият вариант е да се съгласите с тази Процедура и тя да започне да действа. Другият вариант е да я отхвърлите, тъй като тя не съвпада с вашите виждания и тогава вече няма да имате възможност за никакво участие. Моят съвет, ако мога да ви го дам, е да изберете първия вариант в този вид, в който ви предлага ВСС. Повече корекции няма да се правят. 
Решението на Пленума на ВСС е точно такова - не съгласува предложения от ГС към ВСС Проект на Процедура и предлага на ГС Проект на Процедура, който е приет от Пленума на ВСС т. е. Пленумът ви предлага тази Процедура. В общи линии основното е, че режимът става от уведомителен на разрешителен. Иначе имате допуск до заседания на Пленума, на колегиите и на комисиите към Пленума и колегиите. Запазено е като възможност представянето на писмено и устно становище по разглеждания въпрос, който ви касае и е от вашия ресор.
ПРЕДС. МАРИЯ КАРАГЬОЗОВА: Вариантът на тази Процедура ви е разпратен по имейлите преди две седмици. Приемаме режимът да бъде разрешителен, което аз също считам, че е нормално. Компромисните варианти са добри. Такъв разрешителен режим важи и за всички останали, които не са членове на ВСС. Г-н Герджиков, заповядайте.
ЛЮБОМИР ГЕРДЖИКОВ: Четох материалите, предложени от ВСС. Не си спомням, но мисля, че беше така. Но бих искал нещо да се допълни - ако отказва участие на организация или на представител на ГС, ВСС да изложи мотиви.
ПРЕДС. МАГДАЛЕНА ЛАЗАРОВА: Мога само това да ви кажа, че процедурата е тази. Решиха в заседание на Пленума на ВСС, че повече корекции няма да се нанасят и такова е решението на Пленума.
ГАЛИНА СТРАНДЖЕВА: По-добре да се съгласим с решението и да гласуваме един от двата варианта.
ПРЕДС. МАРИЯ КАРАГЬОЗОВА: Да, всеки от нас има право да гласува по двата варианта.
ЛЮБОМИР ГЕРДЖИКОВ: При недопускане на представител на ГС - ВСС да се излагат мотиви. Да се каже поради какви причини не го допускат.
ПРЕДС. МАРИЯ КАРАГЬОЗОВА: При отказ те винаги дават мотиви. Както и когато по наши актове отказват.
ИВАН ГЕОРГИЕВ: По чл. 34 от ЗСВ ВСС трябва да мотивира решението си. Но нека, гласувайки това нещо, да излезем все пак с тази препоръка от наша страна. Да не приемаме безусловно.
ПРЕДС. МАРИЯ КАРАГЬОЗОВА: Да. Винаги при откази ВСС се мотивира. Дори наши решения или актове или ги приема, или ги отказва с мотивация. 
ЛЮБОМИР ГЕРДЖИКОВ: Както го запишем. Това не е общо приет принцип в правото. Всеки, който се отказва трябва да се мотивира.
ПРЕДС. МАРИЯ КАРАГЬОЗОВА: Не в правото, а в практиката, която се е установила между ГС – ВСС и ВСС.
 ЛЮБОМИР ГЕРДЖИКОВ: В практиката още по-малко. Нали няма проблем да го запишем?
ПРЕДС. МАГДАЛЕНА ЛАЗАРОВА: Не. Запишете го, да. Ако искате в акта, с който приемате процедурата, запишете препоръка.
СВЕТЛА ДЕРМЕНДЖИЕВА: Защо като препоръка!? Друга форма не може ли? Мисълта ми е, че то си е заложено в решението.
ПРЕДС. МАРИЯ КАРАГЬОЗОВА: Нека се уточним какво гласуваме сега - приемаме варианта, който ВСС е гласувал вече за процедура или вариант, включващ препоръка.
ОТ ЗАЛАТА: Вторият вариант. Вторият вариант.
ПРЕДС. МАРИЯ КАРАГЬОЗОВА: Гласуваме, че ГС – ВСС приема процедурата, която е приета и представена от Пленума на ВСС, свързана с участието на представители на ГС - ВСС в заседанията на Пленума, колегиите на ВСС и комисиите към тях с препоръка при отказ от страна на ВСС за участие на представител на ГС - ВСС, отказът да бъде мотивиран. Който е съгласен с текста, моля да гласува.
гласуване: За - 9, 		против - няма, 		въздържали се - няма.
Приема се. 
ПРЕДС. МАГДАЛЕНА ЛАЗАРОВА: Преминаваме към т. 5. Знаете, че беше сформирана работна група с решение на Пленума на ВСС относно определяне условията на обществена поръчка за застраховка "Злополука" на магистратите и съдебните служители в системата. По решение на Пленума на ВСС сме поканили и представител на ГС в работната група - изпратено ви е решението.
Първото заседание на работната група се проведе на 20.03.2017 г. В оперативен порядък присъства съпредседателя на ГС - ВСС от НПО -              г-жа Карагьозова, която активно се включи в работната група. Следващото заседание е насрочено за 07.04.2017 г. 
Нашата молба е да определите официално представител, който да вземе участие в работата на работната група с оглед изтичащия срок на застраховка "Злополука" и сключване на нов договор, който следва да бъде сключен до края на м. Декември 2017 г.
ПРЕДС. МАРИЯ КАРАГЬОЗОВА: В работната група са включени представители на Асоциацията на прокурорите в България, Камарата на следователите в България, но те са поканени в качеството им на съсловни организации. Така, че имаме представителство там, те се борят застрахователните премии да бъдат по-високи и да се включват допълнителни рискове като заболяване в застраховките, а не само за злополука. Това е фокусът на обсъждането и дали бюджета, който ВСС е предвидил, ще е достатъчен да се покрият тези искания. 
ПРЕДС. МАГДАЛЕНА ЛАЗАРОВА: Имате ли предложения за представител?
ПРЕДС. МАРИЯ КАРАГЬОЗОВА: Желае ли някой друг да участва от страна на ГС - ВСС? Аз участвах, тъй като заседанието беше първо на работната група и преди днешното ни заседание. Г-н Герджиков, заповядайте.
ЛЮБОМИР ГЕРДЖИКОВ: Благодаря. Доколкото ми е известно това е проблем, който касае основно магистратите. Те се застраховат по ЗСВ и разбрахме, че те под някаква форма участват в работната група извън рамките на ГС. Поради това, че останалите не сме запознати дотолкова с проблема и не ни касае, предлагам представляващият ГС към ВСС - съпредседателят от квотата на организациите, когато прецени да взима участие в работната група, тъй като вече е започнала работата си.
ПРЕДС. МАРИЯ КАРАГЬОЗОВА: Благодаря. Аз бях поканена и вече взех участие в първото заседание на групата - така се случи хронологично. Но това не означава, че някой от вас, ако има желание, не може да се включи. 
Не виждам други желаещи да се изкажат. Моля да гласуваме предложението на г-н Герджиков да представлявам ГС - ВСС в работната група за определяне условията на обществена поръчка за застраховка „Злополука“ на магистрати и съдебни служители.
гласуване: 	За - 9, 		против - няма,	въздържали се - няма.
Приема се.
	ПРЕДС. МАРИЯ КАРАГЬОЗОВА: Благодаря. Ще продължа участието си в работната група с оглед на това, че съм финансист. Мисля, че ефективността на бюджета е много важна. 
Сега преминаваме към т. 6 - организационни въпроси, последна в дневния ред.
Първо предлагам да обсъдим заявлението за членство на една нова организация - Сдружение на администрацията в органите на съдебната власт, в ГС към ВСС. Благодаря за това, че техни представители са тук - г-н Александър Николов и г-н Асен Мингов.     Г-н Николов е председател на Сдружението, главен секретар на ВАС. Това е ново сдружение, обединяващо администрация, която наброява повече от 10 000 служители. Това е много голям брой работещи и техните интереси биха могли да бъдат представлявани от едно такова сдружение.
Г-н Николов, моля да представите вашата кандидатура за членство в ГС - ВСС като дейност, предмет и фокус на сдружението ви.
АЛЕКСАНДЪР НИКОЛОВ: Благодаря. Казвам се Александър Николов, главен секретар съм на ВАС и председател на Сдружението на администрацията в органите на съдебната власт.
Всички пред себе си имате кратко резюме на това защо сме създадени, към какво се стремим и какво искаме да постигнем. Сдружението е професионална организация на всички съдебни служители в органите на съдебната власт. Смея да твърдя, че е единствено по рода си, обединявайки всички служители от органите на съдебната власт, НИП, ИВСС и ВСС. Това е нещо, което до момента не се е случвало и не е правено - такъв вид обединение на тези органи, макар и под формата на служители. За това се гордеем изключително много, че съумяхме да постигнем единодушие между всички тези органи, за да се обединим в така поставените цели, които сме изложили пред вас.
Отново искам да благодаря за поканата за присъствие на ГС - ВСС като се надява да ни приемете във вашата организация. Благодаря за вниманието.
ПРЕДС. МАРИЯ КАРАГЬОЗОВА: Благодаря, г-н Николов. Имате ли въпроси към представителите на новото сдружение? Г-н Герджиков, заповядайте. 
ЛЮБОМИР ГЕРДЖИКОВ: Регистрирано ли е сдружението в обществена полза или е в частна полза?
АЛЕКСАНДЪР НИКОЛОВ: Да, разбира се. Може да се види от удостоверението.
ЛЮБОМИР ГЕРДЖИКОВ: Благодаря. Това беше единият ми въпрос. Бихте ли ни споделили, тъй като за първи път присъствате на заседание - как ви изглежда работата на ГС - ВСС като структура, която съществува вече почти 5 год.
АЛЕКСАНДЪР НИКОЛОВ: Както и Вие преди малко споменахте, считам, че това е една много добра форма на комуникация и обсъждане на проблемите на съдебната власт и не само на съдебната власт - както подчертахте, на правосъдието като цяло. 
Всички проблеми - и това е едно от нещата към които сме се насочили, е важно да се идентифицират навреме и да се предлага решение за тяхното отстраняване. Считам, че формата на ГС - ВСС е доста удачна за такъв тип дейност.
ЛЮБОМИР ГЕРДЖИКОВ: Благодаря Ви.
ПРЕДС. МАРИЯ КАРАГЬОЗОВА: Благодаря. Да преминем към гласуване за приемане на САОСВ за член на ГС - ВСС. Който е съгласен, моля да гласува.
гласуване: 	За - 9, 		против - няма, 	въздържали се - няма.
Приема се. Честито!
АЛЕКСАНДЪР НИКОЛОВ: Благодаря. За да не бъдем голословни с това, което сме си поставили за цел, тук виждам една точка, която е припознавам много добре за себе си, а именно: "Съгласуване предложение за промяна в правилата за работа в администрацията в органите на съдебната власт, ВСС, ИВСС и НИП". Считам, че платформата на организацията, която обединява служители, тази точка до голяма степен съответства на това, което сме си поставили за цел и бихме могли да бъдем отговорни за нея.
ПРЕДС. МАРИЯ КАРАГЬОЗОВА: Добре, тук може да се включите като докладчик по тази точка за м. Септември от Годишния план за дейността на ГС - ВСС през 2017 г. заедно с Националното сдружение на съдебните служители. Ще бъдете като една алтернативна организация.
Следващата точка от организационните въпроси е относно нашите правила за приемане на нови членове в ГС - ВСС и изключване на стари. Искам да ви информирам, че Сдружение "Юстиция" и Съюза на юристите в България спрямо Правилата не са присъствали, не са изпращали становище, не са имали свои представител или не са упълномощавали някой от нас в последните три заседания.
Предлагам да обсъдим възможностите в случая. В изпълнение на Правилата на ГС - ВСС автоматично вече би следвало да не са членове на ГС - ВСС. Другата възможност е да бъдат официално уведомени, че предстои изключването им от ГС - ВСС. Поставям го на обсъждане, за да може всеки да си каже мнението.
ЛЮБОМИР ГЕРДЖИКОВ: За Сдружение "Юстиция" веднъж вече ги уведомихме. Те ни отговориха, че имат намерение да продължат участието си, но въпреки това не го направиха. Затова предлагам по отношение на тази организация да вземем днес решение.
Относно Съюза на юристите в България - нека ги уведомим официално с писмо, тъй като бяха доста активен член на ГС - ВСС.
ГАЛИНА СТРАНДЖЕВА: От Съюза на юристите в България може би днес нямат възможност да присъстват, защото днес имат Общо събрание.
ПРЕДС. МАРИЯ КАРАГЬОЗОВА: Да, съгласни сме, но ние говорим за период от три месеца назад, дори повече. Всъщност вие знаете техния проблем, който те изложиха в писмо през м. Декември 2016 г., относно отказа на ВСС да се абонира за списанието им.
ЛЮБОМИР ГЕРДЖИКОВ: Но след това се абонираха и мисля, че отпадна този проблем.
ПРЕДС. МАРИЯ КАРАГЬОЗОВА: Многократно съм разговаряла с Кети Бозукова - главен секретар на СЮБ. Предлагам да гласуваме предложението на            г-н Герджиков за изпращане на официално писмо до СЮБ относно предстоящото им изключване, съгласно Правилата. В становището им те писмено ни уведомиха, че няма да участват в заседанията на ГС - ВСС, тъй като ще обмислят по-нататъшното си членство. Всъщност днес е петото заседание, в което те не участват, понеже през         м. Януари имахме две заседания.
СВЕТЛА ДЕРМЕНДЖИЕВА: Нека да формулират своята позиция спрямо участието си в ГС - ВСС, като им дадем срок до следващото заседание на ГС - ВСС да ни отговорят.
ПРЕДС. МАРИЯ КАРАГЬОЗОВА: Да, това ще бъде включено в писмото до СЮБ. Относно Сдружение "Юстиция" - те наистина са уведомени веднъж официално, знаят, че могат да участват чрез предварително изпратено становище или да уведомят друга от организациите - членове на ГС - ВСС да ги представлява в заседание. Така е според Правилата и всеки от нас се придържа към тях.
ПРЕДС. МАГДАЛЕНА ЛАЗАРОВА: Предлагам да изложите и мотиви, защото изключването на член на ГС към ВСС трябва да се докладва на Пленума на ВСС. Мотивите ще ги приложим към решението.
ПРЕДС. МАРИЯ КАРАГЬОЗОВА: Това е според т. 4 от Раздел III от Правила за действие на Гражданския съвет от професионални и неправителствени организации към ВСС. 
ПРЕДС. МАГДАЛЕНА ЛАЗАРОВА: Въпросът е в това, че на една организация ще изпратите писмо, с което ще ги предупредите, а другата директно я изключвате. Подходът е различен.
АСЕН МИНГОВ: В нашите Правила за действие пише, че при три поредни неявявания на заседание членството се прекратява автоматично. От което може да се направи извода, че ако са налице тези факти, те не би следвало да са вече членове на ГС - ВСС, съгласно разпоредбата на т. 4.
ПРЕДС. МАРИЯ КАРАГЬОЗОВА: Да, думата "автоматично" за мен е пределно ясна.
АСЕН МИНГОВ: И не трябва да се взима такова решение, съгласно утвърдените правила. Това ще създаде един юридически проблем дали вие като се обърнете към една организация, която вече не е член, не трябва да в последващо заседание да вземат участие и отново да бъдат приети чрез гласуване. Това е нещо, което трябва да прецените.
ЛЮБОМИР ГЕРДЖИКОВ: Нямам Правилата пред себе си сега, но мисля, че беше при неучастие. Не при неявяване, а при неучастие.
ПРЕДС. МАРИЯ КАРАГЬОЗОВА: Да, той точно това каза. И това е установено и за двете организации.
СВЕТЛА ДЕРМЕНДЖИЕВА: Съставът на участието е по-широк в случая.
ПРЕДС. МАРИЯ КАРАГЬОЗОВА: Може да бъде чрез упълномощаване или писмено становище. Но това е установено.
ОТ ЗАЛАТА: Тогава по отношение на двете организации да се приложи т. 4 от Правилата.
ЛЮБОМИР ГЕРДЖИКОВ: Аз пак предлагам да постъпим така - по отношение на Сдружение "Юстиция" да гласуваме изключването им, а по отношение на СЮБ - да отправим писмено запитване дали считат да продължат членството си в ГС.
ПРЕДС. МАГДАЛЕНА ЛАЗАРОВА: Всъщност точно с това писмено запитване се поставя  за обсъждане проблема - че те автоматично са се изключили.
ТАТЯНА ЛИСИЧЕВА: По отношение на тях се прилага т. 4 от Правилата.
ЛЮБОМИР ГЕРДЖИКОВ: Защото ако утре ни изпратят имейл, че на еди коя си дата са изпратили становище?
ПРЕДС. МАРИЯ КАРАГЬОЗОВА: Няма такова получено. Следим си кореспонденцията редовно - няма писма нито от Сдружение "Юстиция", нито от СЮБ и то не само по електронната поща, но и по традиционната, нито на ръка нещо донесено. Положили сме големи усилия тези хора да ги активираме, да ги предупредим.
	ПРЕДС. МАГДАЛЕНА ЛАЗАРОВА: Според Правилата членството в ГС се прекратява с подаване на заявление до Гражданския съвет, който го приема за сведение и информира Висшия съдебен съвет. Следващата точка е  „Членството в Гражданския съвет се прекратява автоматично при 3 (три) последователни неявявания или неучастия в заседанията му” т. е. тук дори не трябва да има решение на ГС - ВСС.
	ПРЕДС. МАРИЯ КАРАГЬОЗОВА: Затова в т. 6 - организационни въпроси, ви уведомявам, че спрямо тези организации трябва да приложим т. 4 от Раздел III на Правилата. Те реално се заличават автоматично.
	ЛЮБОМИР ГЕРДЖИКОВ: Не съм съгласен. Ако умишлено не ви предоставят становища на някой, ние можем да ги изключим въпреки, че те са изразявали писмени становища, които не са стигнали до председателя.
	ПРЕДС. МАРИЯ КАРАГЬОЗОВА: Тогава ви питам - има ли някой член на ГС - ВСС, до който са стигнали писмени или устни становища за последните четири заседания от СЮБ или от Сдружение "Юстиция"? Има ли някой, който да е упълномощаван от тях?
	ВЕСЕЛА ПАВЛОВА: Миналата година през м. Февруари 2016 г. установихме, че няколко организации не изпълняват това условие за редовно присъствие на заседанията. Тогава какво решение приехме?
	ПРЕДС. МАРИЯ КАРАГЬОЗОВА: Бяха изключени автоматично. Но имаше и организации, които доброволно напуснаха.
	ПРЕДС. МАГДАЛЕНА ЛАЗАРОВА: Кои са тези организации? Доколкото знам има само три организации, които напуснаха доброволно. Ако някоя е изключена автоматично, моля да ме поправите. Това бяха БИПИ, Съюза на съдиите в България и Център НПО - Разград.
	ВЕСЕЛА ПАВЛОВА: Други две още са били изключени.
	ПРЕДС. МАРИЯ КАРАГЬОЗОВА: Да, това са организацията на Велислава Делчева, ако не се лъжа и Инициатива за укрепване на съдебната система.
	ЛЮБОМИР ГЕРДЖИКОВ: Да.
	ПРЕДС. МАРИЯ КАРАГЬОЗОВА: Аз също се придържам към мнението на        г-н Мингов, че спрямо тях трябва да се приложат Правилата. 
	АСЕН МИНГОВ: Според мен, единственото, което можете да предприемете е да отправите запитване с оглед активност, която те самите да декларират и да ви представят доказателства за тази активност, за да приемете, че три последователни месеца има липса на участие.
 	ПРЕДС. МАРИЯ КАРАГЬОЗОВА: Но след като нито едни член от ГС - ВСС, включително и представляващите, не са идетифицирали такава активност, тя спрямо кой трябва да е проявена!?
	ПРЕДС. МАГДАЛЕНА ЛАЗАРОВА: Предлагам да действаме добронамерено. С еднакъв подход да се отнесем и към двете организации и да им се изпратят писма, като се цитират Правилата.
	ЛЮБОМИР ГЕРДЖИКОВ: Но на Сдружение "Юстиция" вече е пращано и има отговор от тях, че ще се постараят да участват.
	ПРЕДС. МАРИЯ КАРАГЬОЗОВА: Със СЮБ са водени разговори.
	ЛЮБОМИР ГЕРДЖИКОВ: Тогава трябва да гласуваме. Имаме две предложения. Първото - и двете организации да бъдат автоматично изключени. Второто - това, което предложих в началото на дебата.
	ПРЕДС. МАГДАЛЕНА ЛАЗАРОВА: Предлагам трето - да уведомите и двете организации с писмо какво следва според Правилата, като се цитира разпоредбата.
	АСЕН МИНГОВ: Трябва да се установят фактите, които следва да са налице за автоматичното им изключване. Което също може да се гласува, ако приемаме за установен факта.
	ПРЕДС. МАРИЯ КАРАГЬОЗОВА: Да и аз затова ви питам - има ли факти, някои знае ли факти, защото на друго място няма къде да се изпрати, да се предостави каквото и да  било. Това сме ние - Гражданския съвет. 
	ЛЮБОМИР ГЕРДЖИКОВ: Може да са го подали в деловодството на ВСС.
	ПРЕДС. МАРИЯ КАРАГЬОЗОВА: До сега трябваше да е стигнало до нас! Имаме технически сътрудник, който постоянно следи кореспонденцията.
	ПРЕДС. МАГДАЛЕНА ЛАЗАРОВА: Може да са го подали днес преди заседанието.
	ТАТЯНА ЛИСИЧКОВА: Добре. Тогава по едно сигнално писмо.
	ПРЕДС. МАГДАЛЕНА ЛАЗАРОВА: Предлагам да изпратите уведомителни писма и до двете организации, като се цитира разпоредбата от Правилата. И нека да им се даде възможност в следващото заседание, ако решат, да подновят участието  си, т. е. да не приемаме, че те са автоматично изключени. Ако не се явят, приемате, че са автоматично изключени. Предлагам това с оглед добронамереност и постигане на един добър водещ диалог.
	ЛЮБОМИР ГЕРДЖИКОВ: Предложенията станаха три и е редно да ги гласуваме. 
	ПРЕДС. МАРИЯ КАРАГЬОЗОВА: Моля да гласуваме предложението двете организации - СЮБ и Сдружение "Юстиция", да бъдат автоматично изключени от ГС - ВСС, съгласно т. 4 от Раздел III от Правила за действие на Гражданския съвет от професионални и неправителствени организации към ВСС. 
	гласуване: 	За - 3, 		против: - 6, 		въздържали се - няма.
	Не се приема.
	Моля да гласуваме предложението Сдружение "Юстиция", да бъдат автоматично изключени от ГС - ВСС, съгласно т. 4 от Раздел III от Правила за действие на Гражданския съвет от професионални и неправителствени организации към ВСС, а на СЮБ да изпратим писмо, с което ги уведомяваме, че ще последва изключване на организацията, съгласно т. 4 от Раздел III от Правила за действие на Гражданския съвет от професионални и неправителствени организации към ВСС. 
	гласуване: 	За - 4, 		против - 5,		въздържали се - няма.
	Не се приема.
	Моля да гласуваме предложението за изпращане на писмо, с което уведомяваме СЮБ и Сдружение "Юстиция", че на следващото заседание на ГС – ВСС ще бъде приложена нормата на т. 4 от Раздел III от Правила за действие на Гражданския съвет от професионални и неправителствени организации към ВСС. 
	гласуване: 	За - 5, 		против - 4,		въздържали се - няма.
	Приема се. 
	ПРЕДС. МАГДАЛЕНА ЛАЗАРОВА: Преминаваме към следващата точка от организационни въпроси - презентацията на БА ВЛЕК за Деня на отворените врати на ВСС. Всички ли сте се запознали, какво е мнението ви? Аз ще запозная ВСС след като вие решите дали презентацията да участва. В Деня на отворените врати всички членове на ГС са добре дошли. Няма значение дали ще има презентация или участие на някой.
	ЛЮБОМИР ГЕРДЖИКОВ: Предлагам да не разглеждаме точката, защото няма представител на БА ВЛЕК. Освен това от уважение можеше правописът поне да е точен.
	ПРЕДС. МАРИЯ КАРАГЬОЗОВА: Не. Те изпратиха презентацията предварително писмено. Аз съм длъжна да ви го представя във варианта, който те са изпратили.
	ЛЮБОМИР ГЕРДЖИКОВ: Освен това няма решение но ГС - ВСС, че трябва да има презентация в Деня на отворените врати на ВСС. Ние си имаме избрани съпредседатели и според Правилата те могат да представляват ГС - ВСС на такива мероприятия и да представят дейността ни. Въпреки това бих подкрепил всяка инициатива и желание за изява. Предлагам, поради отсъствието на БА ВЛЕК, точката да не се разглежда, защото не е етично да предлагат нещо, а да отсъстват. Още повече, че не са ни уведомили, че ще отсъстват.
	ПРЕДС. МАГДАЛЕНА ЛАЗАРОВА: Тъй като имаме процедурно предложение, преди да обсъдим презентацията на БА ВЛЕК моля да гласуваме предложението на      г-н Герджиков - презентацията на БА ВЛЕК да се отложи за следващото заседание на ГС към ВСС.
	ПРЕДС. МАРИЯ КАРАГЬОЗОВА: Преди това съм длъжна да ви уведомя, че те тази седмица писмено съобщиха, че нямат възможност да присъстват тази седмица на заседанието поради неотложни техни ангажименти и изпратиха презентацията по имейла.
	ЛЮБОМИР ГЕРДЖИКОВ: Но тяхната организация не се състои от двама членове. Като правят предложение и знаят, че касае срокове, редно беше да има представител.
	ПРЕДС. МАРИЯ КАРАГЬОЗОВА: Само ви уведомих за ситуацията. Но тъй като има процедурно предложение, нека да гласуваме. Който е за отлагане разглеждането на презентацията на БА ВЛЕК за следващото заседание, моля да гласува.
	гласуване: 	За - 9, 		против - няма, 	въздържали се - няма.
	Приема се.
	ПРЕДС. МАРИЯ КАРАГЬОЗОВА: Нека да се върнем към началото на днешното заседание относно финансирането по изпълнението на Мярка 6.4.2. по дейността на ГС – ВСС. Беше ни предоставено извлечение от протокол № 38/12.10.2016 г. заседание на КБФ във връзка с писмото на Сдружение „СЕФИТА“. КБФ реши: „Финансирането за сметка на бюджета на съдебната система, на изготвянето на „Годишен доклад за прозрачността на съдебната власт" по Пътна карта за изпълнение на Актуализираната стратегия за продължаване на реформата в съдебната система, съгласно Мярка 6.4.2, от СНЦ „СЕФИТА", ще постави в зависимост обективността на Доклада.“ 
	Това е тяхното основание да бъде стопиран въпросът с финансирането от тяхна страна. С г-жа Лазарова ви предлагам да гласуваме акт на ГС – ВСС, в който се декларира, че ние нямаме конфликт на интереси. Считаме, че няма субективизъм. Техният отговор е не че няма пари, а че това е основанието.

	ЛЮБОМИР ГЕРДЖИКОВ: Направено е искане според това, което е заложено в Пътната карта, да бъдат осигурени средства за извършване на дейността. Никой не е питал ВСС какво мисли по въпроса. Но нека да отговорят – ще осигурят ли пари или няма да осигурят.
	ПРЕДС. МАГДАЛЕНА ЛАЗАРОВА: Гласувайте казаното с акт, за да може се внесе.
	ЛЮБОМИР ГЕРДЖИКОВ: Нека да го обсъдим.
	ПРЕДС. МАРИЯ КАРАГЬОЗОВА: Това е единственият реалистичен инструмент, който остава за нас по начина на финансиране.
	ЛЮБОМИР ГЕРДЖИКОВ: Ако получим от тях негативен отговор, както сме получили от МП, имаме първото основание да се обърнем към МС.
	ПРЕДС. МАГДАЛЕНА ЛАЗАРОВА: Нека да напомня. Ние сме уведомили        г-н Бойко Борисов в качеството му на министър-председател още на 15.11.2016 г. с писмо, в което сме записали, че с решение на МС е одобрена Пътната карта за изпълнение на Актуализираната стратегия, изпълнение на решение на ГС към  ВСС по протокол № 31/28.10.2016 г. прилагаме за сведение акт № 62/28.10.2016 г. относно проблеми във връзка със създадена организация от ГС   за изготвяне на Годишния доклад. Акт № 62 е бил изпратен, както на министъра на правосъдието, така и на министър-председателя.
	ПРЕДС. МАРИЯ КАРАГЬОЗОВА: Такава възможност все още съществува и ние трябва да решим дали се отказваме или продължаваме. Тяхното основание е, че има зависимост в обективността на доклада, а ние ще декларираме, че такава зависимост за конфликт на интереси от наша гледна точка не съществува и ВСС да финансира тази дейност. Кой е съгласен да гласуваме такъв акт?
	СВЕТЛА ДЕРМЕНДЖИЕВА: Моля да се изкажа. Преди малко помолих             г-жа Радкова и г-жа Иванова в заседание КБФ да поставят въпроса и да ни отговорят ясно, че не е от бюджета на ВСС, че не го тълкуват така и да ни дадат категоричен отговор.
	ПРЕДС. МАРИЯ КАРАГЬОЗОВА: Те имат решение, което ви цитирах преди малко. То не е отменено.
	СВЕТЛА ДЕРМЕНДЖИЕВА: В разговора днес се усети, че това е малко проформа, защото те нямат основание.
	ПРЕДС. МАРИЯ КАРАГЬОЗОВА: Писмено са си изложили своите обструкции. Ние как да реагираме?! Да се съгласим, че има конфликт на интереси, има зависимост на обективността и ние сме съгласни с това и поради тази причина ГС – ВСС няма да направи доклад за прозрачността!? Затова нека да преценим – кой е съгласен да изпратим писмо до КБФ ще има ли пари или не.
	ПРЕДС. МАГДАЛЕНА ЛАЗАРОВА: Предлагам да формулирате акт. Тук днес беше министъра на правосъдието, обсъдихте въпроса и на практика тази работна група се проведе – тази работна група, която трябваше да реши въпроса. Представител на Министерство на правосъдието в лицето на министъра имаше. Затова предлагам да формулирате акт.
	СВЕТЛА ДЕРМЕНДЖИЕВА: Предлагам предложението за акт да бъде по следния начин. Първо – не считаме, че има конфликт на интереси като преповторим текста.
	ПРЕДС. МАРИЯ КАРАГЬОЗОВА: Не считаме, че има зависимост в обективността на доклада.
	СВЕТЛА ДЕРМЕНДЖИЕВА: Второ – ГС  към ВСС по отношение доклада – изписваме, е предприел действия и извършил необходимото до момента, в който може да се финансира – за да декларираме, че имаме изпълнение към този момент. Трето – очакваме вашето категорично мнение дали ще получим или не. 
ИВАН ДЕЛЧЕВ: Второто може да стане първо.
СВЕТЛА ДЕРМЕНДЖИЕВА: Да, може. Така си формулираме трите неща, за да са ясни.
ПРЕДС. МАРИЯ КАРАГЬОЗОВА: Моля да гласуваме акт със следния текст: Гражданският съвет към ВСС декларира, че остава в готовност да изпълни своите задължения и не счита, че финансирането на Годишния доклад за прозрачността на съдебната власт със средства от бюджета на ВСС ще постави в зависимост обективността на доклада. Актът да се предостави на Пленума на ВСС за разглеждане. Който е съгласен, моля да гласува.
гласуване: 	За – 7,		против – 1,		въздържали се – няма.
Приема се.
ПРЕДС. МАРИЯ КАРАГЬОЗОВА: Благодаря. Остана да определим дата за следващото заседание. Предлагам следващото заседание да се проведе на 21.04.2017 г., петък, от 9:30 ч. 
ЛЮБОМИР ГЕРДЖИКОВ: Предлагам да обсъдим сега и предложението, което направих и пред г-жа Павлова, а именно – да се разшири функцията на ГС къв ВСС като стане Граждански съвет по правосъдието.
ПРЕДС. МАГДАЛЕНА ЛАЗАРОВА: Аз адмирирам тази идея, но може би ще има организации, които ще искат и те да си кажат мнението. Затова нека да се обсъди като точка от официален дневен ред, за да може да вземат всички организации отношение.
ЛЮБОМИР ГЕРДЖИКОВ: Имахме практика от преди – това, което се обсъжда на едно заседание, да се гласува на следващото. Затова сега предлагам да се обсъди в организационни въпроси, тъй като касае предмета на дейност по Правилата ни. Затова ако има такова предложение и решим, че това е резонно, да го предложим в писмен вид и на следващото заседание да се гласува. Подкрепям казаното от г-жа Лазарова.
ПРЕДС. МАРИЯ КАРАГЬОЗОВА: Добре. Моля да гласуваме предложението на             г-н Герджиков да бъде включено като отделна точка в дневния ред за следващо заседание: ГС –към ВСС да разшири своите функции и да бъде Граждански съвет по правосъдието към ВСС и МП.
гласуване: 	За – 9, 		против – няма,		въздържали се – няма.
Приема се.
С това изчерпахме днешния дневен ред. Закривам заседанието.
Пожелавам на всички приятен ден.

Заседанието на Гражданския съвет към Висш съдебен съвет приключи в 11:45 часа.

СЪПРЕДСЕДАТЕЛ НА 				СЪПРЕДСЕДАТЕЛ НА
ГРАЖДАНСКИЯ СЪВЕТ 			ГРАЖДАНСКИЯ СЪВЕТ 
ОТ ВСС: 	/п/					ОТ НПО:	/п/
									
МАГДАЛЕНА ЛАЗАРОВА			МАРИЯ КАРАГЬОЗОВА

Протоколирал:
Валентина Димитрова
технически сътрудник